**ELŐTERJESZTÉS**

**Körmend Város Önkormányzata Képviselő-testülete 2017. december 19-i ülésére**

**Tárgy:** 2018. évtől kezdődőenköztisztviselői illetményalap módosítása

Tisztelt Képviselő-testület!

A köztisztviselők javadalmazása illetményalapra épül. Az illetményalap törvényben meghatározott szorzószámokkal kerül felszorozásra attól függően, hogy ki közép-és ki felsőfokú végzettségű. Az így kiszámított illetményhez járul még hozzá az illetménykiegészítés –Körmenden ez az alapilletmény 10%-a a Testület döntésének megfelelően -, és akinek van nyelvvizsgája, az még erre pótlékban részesül. A bér így tevődik össze.

Az illetményalap lassan egy évtizede változatlan, 38.650 Ft.

Mindez a következőt jelenti:

Egy fiatal, de már több éve a Hivatalban dolgozó, középfokú végzettségű dolgozó bére a törvény szerinti illetményalappal bruttó (!) 91.000 Ft, ezért közel ugyanekkora összeggel kell kiegészíteni a bérét, hogy elérje az minimálbért. A középfokú végzettségűek esetében a jelenlegi illetményalappal megalázó béreket tudunk csak kifizetni, a középfokú végzettségű köztisztviselők nettó bére alig éri el a 100.000 Ft-ot, miközben nagyon sok munka ellátható középfokú végzettséggel, megfelelő hozzáállás és szorgalom mellett.

A felsőfokú végzettségű köztisztviselők esetében magasabbak a szorzószámok, aminek alapján az alábbi bérek alakultak ki Körmenden:

Egy egyetemi (nem főiskolai) végzettséggel és 2 nyelvvizsgával (köztük egy felsőfokú és egy középfokú szakmai nyelvvizsgával) rendelkező köztisztviselő bére bruttó 250 e Ft, azaz nettó 165 e Ft.

A Hivatal köztisztviselőinek majdnem 70%-a minimálbér mellett végzi a munkáját.

A minimálbér megemelése mellett a köztisztviselői illetményalapot nem emelték meg, így összecsúsztak a bérek, és ahogy említésre került, számtalan dolgozónak a törvény szerinti bérét ki kell egészíteni ahhoz, hogy az elérje a minimálbért.

Közben a Hivatalban végzett munka mennyisége nem csökken, csak nő, nem beszélve arról, hogy milyen felelősség mellett kell végezni a napi munkát.

Tisztelettel arra kérem a Képviselő-testületet, hogy 2018. évtől kezdődően biztosítsa a köztisztviselői illetményalap megemelését a jelenlegi 38.650 Ft-ról 46.000 Ft-ra. Az emelést az éves költségvetési rendeletben tudja beépíteni a Képviselő-testület, de ezzel az előzetes döntéssel már lehet tervezni a 2018-as béreket és a bérmódosításokat.

Kezdeményezem továbbá az illetménykiegészítés mértékének 10%-ról 20%-ra történő módosítását annak érdekében, hogy a piaci bérhez közeledő bérezést kaphassanak az Önkormányzat köztisztviselői, ez utóbbi rendeletmódosítást igényel.

**HATÁROZATI JAVASLAT**

Körmend Város Önkormányzata Képviselő-testülete úgy dönt, hogy 2018. évtől kezdődően a köztisztviselői illetményalapot 46.000 Ft-al kell tervezni a költségvetés megalkotásakor**,** s ennek alapján kell 2018. január 1-től kezdődően a köztisztviselői béreket megállapítani.

Körmend, 2017. 12. 11.

**Bebes István**

**polgármester**

**Körmend város Önkormányzata Képviselő-testülete …/2017.(…/…) önkormányzati rendelete A vezetői pótlék megállapításáról, valamint a köztisztviselők és ügykezelők illetménykiegészítéséről szóló 31/2003. (XII.01.) önkormányzati rendelet módosításáról**

Körmend Város Önkormányzata Képviselő-testülete A Közszolgálati tisztviselőkről szóló CXCIX. törvény 234.§ (3) és (4) bekezdésében kapott felhatalmazás alapján eljárva az alábbi rendeletet alkotja:

1.§Körmend város Önkormányzata Képviselő-testülete A vezetői pótlék megállapításáról, valamint a köztisztviselők és ügykezelők illetménykiegészítéséről szóló 31/2003. (XII.01.) önkormányzati rendelet – továbbiakban rendelet – 2.§-a hatályon kívül helyezve.

2.§ A rendelet 3.§ (1) bekezdése az alábbiak szerint módosul:

„(1) A Hivatal köztisztviselője:

1. felsőfokú iskolai végzettség esetén alapilletménye 20 %-ának,
2. középiskolai végzettség esetén alapilletménye 20 %-ának megfelelő mértékű illetménykiegészítésre jogosult.”

3.§ rendelet 3.§ (2) bekezdése az alábbiak szerint módosul:

„(2) A Hivatalban foglalkoztatott ügykezelők alapilletményük 20%-ának megfelelő mértékű illetménykiegészítésre jogosultak.”

4.§ A rendelet 2018. január 1-én lép hatályba.

Bebes István sk. Dr. Stepics Anita sk.

polgármester jegyző

Kihirdetve:

2017. december hó ……. napján.

Dr. Stepics Anita jegyző